amerických vojsk režimu Saddáma Husajna. Tieto správy Ivanov označil za "úplný nezmysel". Pridal sa tak k ďalším ruským predstaviteľom dementujúcim správu Pentagónu, podľa ktorého Moskva získala informácie zo zdrojov vo vnútri amerického ústredného velenia a posielala tajné správy z bojiska Saddámovi.
Začal summit arabských štátov
Chartúm (TASR) - Výročný summit Ligy arabských štátov (LAŠ), ktorý sa včera začal v sudánskej metropole Chartúm, poznačili problémy už v úvode. Delegáti viedli spory okolo textu záverečnej deklarácie, pričom na schôdzku neprišlo viacero kľúčových hláv štátov. Na summite chýbajú najmä egyptský prezident Husní Mubarak a saudskoarabský kráľ Abdalláh, lídri najľudnatejšej a najbohatšej arabskej krajiny. Hlavným dôvodom neprítomnosti viacerých lídrov je miesto konania. Niektorí sa odvolávali na obavy o bezpečnosť, iní majú narušené vzťahy so sudánskou vládou. Tá sa bráni medzinárodnému tlaku, aby umožnila modrým prilbám OSN prevziať mierovú misiu v Darfúre. Chartúm dúfal, že arabskí vodcovia mu v spore vyjadria podporu. Predstavitelia 22 členských krajín LAŠ majú na programe ďalšie komplexné otázky ako sú budúcnosť Iraku, spor okolo iránskeho jadrového programu či finančná podpora palestínskej vlády pod vedením radikálneho hnutia Hamas.
V Izraeli včera tiež volili
Jeruzalem (SITA/AFP) - Utorňajšie izraelské arlamentné voľby sa v priebehu dňa vyznačovali nízkou účasťou. Po deviatich hodinách od otvorenia volebných miestností sa na voľbách podľa údajov ústrednej volebnej komisie zúčastnilo len 39 percent oprávnených voličov. To je o päť percent menej ako za rovnaký čas pri posledných parlamentných voľbách v roku 2003.
Zatkli malú dílerku heroínu
Novosibirsk (TASR) - Pre podozrenie z predaja heroínu zatkla polícia v ruskom meste Novosibirsk desaťročné dievča. Drogovej dílerke sa pred príchodom polície nepodarilo zbaviť sa dôkazov. V zástere jej našli až 30 balíčkov bieleho prášku. Peniaze si schovávala v kelímku od jogurtu a v ten deň zarobila približne 2000 rubľov (zhruba 2260 Sk), uviedla protidrogová služba. Dievča strávi v nápravnom ústave pre maloletých jeden mesiac. Ten, kto ju donútil k obchodu s drogami, bude postavený pred súd.
Monacké knieža hospitalizovali
Monako (TASR) - Monacké knieža Alberta II. včera hospitalizovali v Lekárskom centre kňažnej Grace, kde podstúpi rutinný chirurgický zákrok. Počas neho mu z ramena odstránia bežnú cystu. Informoval o tom kniežací palác. Podľa vyhlásenia podstúpi 48-ročné knieža "malú celkovú anestéziu", pričom v monackej nemocnici strávi asi deň. Žiadne bližšie informácie o hospitalizácii palác neposkytol.
Taliani ponúkajú Afgáncovi azyl
Rím (TASR) - Talianska vláda chce ponúknuť azyl Afgancovi Abdalovi Rahmánovi, ktorému v jeho krajine hrozil trest smrti za prestúpenie z islamu na kresťanskú vieru. Informovalo o tom talianske ministerstvo zahraničných vecí. Šéf rezortu zahraničia Gianfranco Fini požiada v stredu vládny kabinet premiéra Silvia Berlusconiho, aby poskytol Rahmánovi v krajine útočisko. Fini bol jedným z prvých zahraničných predstaviteľov, ktorí ostro protestovali proti zatknutiu a následnému odsúdeniu Rahmána. Toho už prepustili z najprísnejšie stráženej väznice na predmestí Kábulu.
Japonsko zasiahlo zemetrasenie
Tokio (TASR) - Silné zemetrasenie s magnitudom 6,0 zasiahlo včera v popoludňajších hodinách južné Japonsko a bolo ho cítiť aj v japonskej metropole Tokio. Informovala o tom Japonská meteorologická agentúra. Zemetrasenie, ktoré začalo o 15.33 hod. SELČ, pravdepodobne nespôsobilo žiadne zranenia ani škody na majetku a úrady nevydali ani varovanie pred možným vznikom vĺn cunami. Seizmológovia lokalizovali otrasy asi 410 km pod dnom Tichého oceánu pri južnom pobreží hlavného japonského ostrova Honšu.
Švajčiarsko otvorí pracovný trh
Bern (TASR) - Švajčiarsko otvorí k 1. aprílu svoj pracovný trh pre pracovníkov z nových členských štátov únie. Zároveň zavedie niektoré sprísňujúce korigujúce opatrenia, ktoré majú zabrániť platovému dampingu. Dodatočný protokol k dohode o mobilite s Európskou úniou (EÚ) vstúpi po pozitívnom výsledku referenda z 25. septembra 2005 do platnosti 1. apríla. Občania z nových členských krajín môžu v Švajčiarsku bývať, pracovať a študovať a priviesť si svoje rodiny. Úplná mobilita však prichádza do úvahy najskôr od roku 2011.
Najdôležitejšie správy z východu Slovenska čítajte na Korzar.sme.sk.